Topmatrieks: Oestyd bring sewe goue A's vir Stephan | Maroela Media
Topmatrieks: Oestyd bring sewe goue A's vir Stephan
"Ek kom van 'n boeregemeenskap, maar ek skrik nie vir die stad nie." Só sê Stephan Brink, verlede jaar se onderhoofseun van die Hoërskool Bothaville in die Vrystaat, wat sewe onderskeidings in die matriekeindeksamen behaal het.
Hy gaan vanjaar medies aan die Universiteit van Pretoria studeer. Stephan het onderskeidings in Afrikaans, Engels, lewenswetenskappe, fisiese wetenskappe, rekeningkunde, wiskunde en lewensoriëntering behaal.
"Ek sien uit daarna om medies te studeer. Dis deel van my persoonlikheid om mense te wil help."
Biologie en wiskunde was sy gunstelingvakke aangesien hy dit baie interessant gevind het. Stephan was die dux-leerling van sy skool en het van gr.8 tot gr.12 die eerste posisie in sy klas gehandhaaf. Hy het ook rugby en krieket gespeel.
Stephan geniet dit om klavier te speel en het sy Trinity Guildhall gr. 7-klaviereksamen met lof geslaag. Sy ma, Ray, is 'n prokureur en sy pa, Fanie, 'n landbou-ekonoom.
My ouers het professionele beroepe wat my geïnspireer het om my drome te volg. Hulle het my altyd gemotiveer en ook gehelp met my skoolvakke.
Sy rolmodel is dr. Norman Vincent Peale. "Hy was 'n predikant en skrywer. Ek kyk op na hom aangesien hy die kuns om positiewe denke deur Christelike beginsels toe te pas, feitlik bemeester het."